b'\n_START_ARTICLE_\nTalegenkendelse\n_START_PARAGRAPH_\nPopul\xc3\xa6rt sagt er talegenkendelse det modsatte af talesyntese, det vil sige, at talegenkendelse betegner interaktionen mellem menneske og maskine som "tale-til-skreven tekst/kode", mens talesyntese betegner processen "skreven tekst-til-tale"._NEWLINE_Talegenkendelsen opdeles typisk i to typer: Automatisk talegenkendelse og generel diktering. F\xc3\xb8rstn\xc3\xa6vnte relaterer sig til kommandostyret genkendelse af f.eks. tal (f.eks. overf\xc3\xb8rsel mellem bankkonti) eller foruddefinerede navne (f.eks. bynavne ved billetbestilling). Den sidstn\xc3\xa6vnte skal i bredeste forstand kunne genkende en hvilken som helst s\xc3\xa6tning eller indtalt besked._NEWLINE_I gr\xc3\xa6nseomr\xc3\xa5det mellem disse to typer ligger den dom\xc3\xa6nespecifikke diktering, f.eks. medicinsk diktering, som eksempelvis anvendes i forbindelse med EPJ-systemer, hvor man har udvalgt et (lingvistisk) begr\xc3\xa6nset omr\xc3\xa5de/dom\xc3\xa6ne for at optimere genkendelsesprocenten i et system._NEWLINE_Generel diktering kan bruges som hj\xc3\xa6lpemiddel til personer, der har sv\xc3\xa6rt ved at stave som for eksempel ordblinde. Diktering er i dag tilg\xc3\xa6ngelig for stort set alle p\xc3\xa5 for eksempel smartphone og computer.'